Bronnfaidh Uachtarán CLG John Horan boinn ar 37 cumann ag ócáid speisialta i bPáirc an Chrócaigh an deireadh seachtaine seo as na hiarrachtaí atá déanta acu an Ghaeilge a chur chun cinn.

Tá an ócáid bhronnta á reáchtáil mar chuid d’Fhondúireacht Sheosaimh Mhic Dhonncha, scéim tacaíochta de chuid Ghlór na nGael agus de chuid Chumann Lúthchleas Gael.

Cuireann an fhondúireacht, atá ainmnithe in ómós iarUachtarán CLG, Seosamh ‘Joe’ Mac Donncha, deontais ar fáil do chumainn atá cláraithe leis an scéim chun gníomhaíochtaí a chuireann an teanga chun cinn a chur i gcrích.

Ghlac 135 club páirt sa scéim i mbliana, ardú 40% ar 2018 agus dúirt Bainisteoir Forbartha Ghlór na nGael, Frainc Mac Cionnaith, go raibh sé an-sásta le líon na gcumann atá ag glacadh páirte.

“Is cúis mhór áthais dúinn go bhfuil na clubanna chomh tiomanta agus chomh díograiseach sin leis an teanga a chothú sa spórt,” arsa Mac Cionnaith.

“Bronnfar a gcéad bhonn ‘Seosamh Mhic Dhonncha’ ar 26 club faoin scéim agus a ndara bonn ar chlubanna eile a fuair bonn anuraidh ach atá i ndiaidh dul chun cinn suntasach a dhéanamh, rud a fhágann go bhfuil leibhéal bonn airgid nó óir bainte amach acu i mbliana.”

Dhá chumann atá tar éis an dul chun cinn sin a dhéanamh, CLG na Rinne (Port Láirge) agus Na Fianna (Baile Átha Cliath). Bronnadh boinn ar an dá chumann sin le cúpla bliain anuas ach tá an leibhéal is airde bainte amach acu i mbliana agus bronnfar boinn óir orthu ag an deireadh seachtaine.

Beidh cumainn as 11 contae i láthair ag an ócáid bhronnta i bPáirc an Chrócaigh. Is as Cúige Uladh formhór na gcumann a bheidh ag fáil aitheantais anocht agus tá 31 club as an 37 lonnaithe sa chúige sin, cumann lánGhaeilge Bhéal Feirste, Laochra Loch Lao, ina measc.

Buaiteoirí:

Bonn Óir:

Na Fianna, CLG, Glas Naíon, Co. Átha Cliath

CLG na Rinne, An Rinn, Co. Phort Láirge

Bonn Airgid:

Tír na nÓg CLG, Co. Aontroma

Bun an Phobail CLG, Co. Dhún na nGall

Toigh Chonnachta, Co. an Dúin

Naomh Adhamhnáin CLG, Co. Dhún na nGall

An Chloch Fhada CLG, Co. an Dúin

CLG Charn Domhnaigh, Co. Dhún na nGall

CLG Naomh Colum Cille, Oileán agus Cluain, Co. Thír Eoghain

Bun Cranncha CLG, Co. Dhún na nGall

Laochra Loch Lao CLG, Co. Aontroma



Bonn Cré-umha:

Cloich Cheann Fhaola, CLG, Co. Dhún na nGall

Cill Chomáin CLG, Co. Mhaigh Eo

Micheál Mac Daibhéid CLG, Béal Feirste, Co. Aontroma

Cumann Liathróid Láimhe Eanach Cuain, Co. na Gaillimhe

Naomh Columba CLG, Co. Dhún na nGall

Uí Chonaill Doire Loinn, Co. Fhear Manach

Na Cláirseacha CLG, An Chraobh, Co. Thír Eoghain

An Sean-Phobal CLG, An Sean-Phobal, Co. Phort Láirge

Na Ceithre Máistir CLG, Co. Dhún na nGall

Ard Eoin CLG, Co. Aontroma

Réamoinn Uí hAnluain CLG, Co. Ard Mhacha

Gleann tSúilí CLG, Co. Dhún na nGall

Mac Uílín CLG, Co. Aontroma

An Tulach Mhór CLG, Tulach Mhór, Co. Uíbh Fhailí

Droim Ga CLG, Co. an Dúin

An Beart CLG, Co. Dhún na nGall

Eiméid CLG, Lios Na Scéithe, Co. Fhear Manach

Naomh Seosamh CLG, Gleann Eallaigh, Co. Thír Eoghain

Cumann Peile Thomáis Dáibhis, Co. Ard Mhacha

Cill Náile Brian Ó Bóraimhe CLG, Co. Fhear Manach

Naomh Éanna CLG, Gleann Ghormlaithe, Co. Aontroma

Fianna Oileán an Ghuail CLG, Co. Thír Eoghain

Craobh Rua Camlocha, Co. Ard Mhacha

Naomh Iosáf CLG, Baile Crann, Co. an Dúin

Gaeil Leitir Ceanainn CLG, Co. Dhún na nGall

Naomh Peadar CLG, An Lorgain, Co. Ard Mhacha